Ocenili ho v Nemecku i Japonsku
V Slovenskom technickom múzeu na Hlavnej ulici sprístupnili minulý týždeň výstavu obrazov a plastík Lukáša Polyaka - mladého talentovaného výtvarníka z Košíc, študenta sochárstva na Fakulte umení TU Katedry výtvarného umenia u profesora Juraja Bartusza Výstava má názov Orbis.
L. Polyak výtvarne spracúva témy, ktoré sa rodia v jeho predstavách, víziach, snoch ale aj témy prameniace z jeho pohľadu na reálny svet. Neustále sa zamýšľa nad otázkou, kde je hranica medzi ilúziou a realitou. Hľadá odpoveď, či každý pociťuje objektívne stavy tak silno subjektívne.
"Farby a tvary a ich vzájomná interakcia pobádajú mladého umelca k neustálemu experimentovaniu. Nejde tu len o hľadanie samého seba, ale o nesmierny tvorivý potenciál a obrovský talent, ktorý túži letieť naraz viacerými smermi. Je ako energia, ktorá nemôže vzniknúť ani zaniknúť, iba sa mení z jednej formy na druhú," uviedla Jana Ďuricová zo STM.
Tvoriť začal L. Polyak v roku 1992 a rozvíja tvorbu v oblastiach maľba, grafika, socha. Neskôr pribúdajú fotografia, plastika a ďalšie smery ako je knižná tvorba. V roku 2003 na podnet vnútornej myšlienky začína formovať nový smer, ktorý sa dotýka všetkých oblastí umenia VISION ART, ktorý sa naplno prejavuje až do súčasnosti. V roku 1999 bol ocenený medzinárodnou cenou NIPON za viacfarebnú grafiku v Japonsku a tiež medzinárodným ocenením za grafiku vo výtvarnej súťaži SCHWEDT v Nemecku.
Výstava potrvá do 30. augusta.
kid